劉壯輿長官是是堂
作者：蘇軾
朝代：宋

paragraphs: 閒燕言仁義，是非安可無。
非非義之屬，是是仁之徒。
非非近乎訕，是是近乎諛。
當爲感麟翁，善惡分錙銖。
抑爲阮嗣宗，臧否兩含糊。
劉君有家學，三世道益孤。
陳古以刺今，紬史行天誅。
皎皎大明鏡，百陋逢一姝。
鶚立時四顧，何由擾羣狐。
作堂名是是，自說行坦途。
孜孜稱善人，不善自遠徂。
願君置座右，此語禹所謨。